98/226/EY: Komission päätös, tehty 19 päivänä maaliskuuta 1998, klassiseen sikaruttoon liittyvistä tietyistä suojatoimenpiteistä Alankomaissa tehdyn päätöksen 97/216/EY muuttamisesta (ETA:n kannalta merkityksellinen teksti)



Virallinen lehti nro L 085 , 20/03/1998 s. 0034 - 0036



KOMISSION PÄÄTÖS, tehty 19 päivänä maaliskuuta 1998, klassiseen sikaruttoon liittyvistä tietyistä suojatoimenpiteistä Alankomaissa tehdyn päätöksen 97/216/EY muuttamisesta (ETA:n kannalta merkityksellinen teksti) (98/226/EY) EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon eläinlääkärin- ja kotieläinjalostustarkastuksista yhteisön sisäisessä tiettyjen elävien eläinten ja tuotteiden kaupassa sisämarkkinoiden toteuttamista varten 26 päivänä kesäkuuta 1990 annetun neuvoston direktiivin 90/425/ETY (1), sellaisena kuin se on viimeksi muutettuna direktiivillä 92/118/ETY (2), ja erityisesti sen 10 artiklan 4 kohdan, sekä katsoo, että Alankomaissa on esiintynyt klassisen sikaruton tautipesäkkeitä, elävien sikojen, siemennesteen, alkioiden ja munasolujen kaupan vuoksi nämä tautipesäkkeet muodostavat uhan muiden jäsenvaltioiden karjalle, Alankomaat on toteuttanut toimenpiteitä yhteisön toimenpiteistä klassisen sikaruton torjumiseksi 22 päivänä tammikuuta 1980 annetun neuvoston direktiivin 80/217/ETY (3), sellaisena kuin se on viimeksi muutettuna Itävallan, Suomen ja Ruotsin liittymisasiakirjalla, mukaisesti, tautitilanteen vuoksi komissio teki 26 päivänä maaliskuuta 1997 päätöksen 97/216/EY (4) klassiseen sikaruttoon liittyvistä tietyistä suojatoimenpiteistä Alankomaissa ja päätöksen 97/122/EY kumoamisesta, tautitilanteen kehityksen vuoksi päätöksessä 97/216/EY säädettyjä toimenpiteitä on muutettava, koska on mahdollista tunnistaa maantieteellisiä alueita, joilla riski olisi erityisen suuri, kaupparajoituksia voidaan soveltaa alueellisella tasolla, Alankomaiden viranomaiset ovat jo vahvistaneet eräillä alueilla sovellettavat elävien sikojen kauppaa koskevat erityiset säännökset koskemaan koko Alankomaita klassisen sikaruton leviämisen estämiseksi, ja tässä päätöksessä säädetyt toimenpiteet ovat pysyvän eläinlääkintäkomitean lausunnon mukaiset, ON TEHNYT TÄMÄN PÄÄTÖKSEN: 1 artikla 1. Alankomaat ei saa lähettää sikoja muihin jäsenvaltioihin, elleivät siat tule liitteessä tarkoitetun alueen ulkopuolelta. 2. Liitteessä tarkoitetun alueen ulkopuolelta muihin jäsenvaltioihin lähetetyt siat on lähetettävä suoraan alkuperätilalta määräpaikkana olevaan paikkaan, tilaan tai teurastamoon. 3. Jalostukseen ja kasvatukseen tarkoitettujen sikojen, jotka lähetetään liitteessä tarkoitetun alueen ulkopuolelta muihin jäsenvaltioihin, on tultava tiloilta, joille ei ole tuotu sikoja kyseisten sikojen lähettämistä edeltävien 30 päivän aikana. 4. Liitteessä tarkoitetun alueen ulkopuolelta muihin jäsenvaltioihin tulevien sikojen siirtäminen on sallittua vain ilmoittamalla siitä kolme päivää etukäteen määräjäsenvaltion eläinlääkinnällisille keskusviranomaisille ja paikallisille viranomaisille ja siten, että paikallinen toimivaltainen eläinlääkintäviranomainen lähettää ne. 5. Alankomaat ei saa lähettää sikoja liitteessä tarkoitetulta alueelta muihin sen alueen osiin. 2 artikla Alankomaat ei saa lähettää muihin jäsenvaltioihin sikojen siemennestettä, ellei se ole peräisin liitteessä tarkoitetun alueen ulkopuolella sijaitsevilla, neuvoston direktiivin 90/429/ETY (5) 3 artiklan a kohdan merkityksen mukaisilla keinosiemennysasemilla pidetyistä karjuista. 3 artikla 1. Täydennetään neuvoston direktiivissä 64/432/ETY (6) säädettyä Alankomaista lähetettyjen sikojen mukana olevaa terveystodistusta seuraavasti: "Klassiseen sikaruttoon liittyvistä tietyistä suojatoimenpiteistä Alankomaissa tehdyn päätöksen 97/216/EY muuttamisesta 19 päivänä maaliskuuta 1998 tehdyn komission päätöksen 98/226/EY mukaisia eläimiä". 2. Täydennetään neuvoston direktiivissä 90/429/ETY säädettyä Alankomaista lähetettyjen sikojen mukana olevaa terveystodistusta seuraavasti: "Klassiseen sikaruttoon liittyvistä tietyistä suojatoimenpiteistä Alankomaissa tehdyn päätöksen 97/216/EY muuttamisesta 19 päivänä maaliskuuta 1998 tehdyn komission päätöksen 98/226/EY mukaista siemennestettä". 4 artikla 1. Alankomaiden on varmistettava, että liitteessä tarkoitetun alueen ulkopuolelta muihin jäsenvaltioihin tulevia sikoja kuljettavat kulkuneuvot eivät kulje liitteessä tarkoitetun alueen läpi. 2. Alankomaiden on varmistettava, että sikojen kuljetukseen käytetyt kulkuneuvot puhdistetaan ja desinfioidaan jokaisen kuljetuksen jälkeen, ja kuljettajan on toimitettava todisteet tällaisesta desinfioinnista. 5 artikla Kumotaan komission päätöksen 97/216/EY 1 artikla. 6 artikla Jäsenvaltioiden on muutettava kauppaan soveltamansa toimenpiteet tämän päätöksen mukaisiksi. Niiden on ilmoitettava tästä komissiolle välittömästi. 7 artikla Tämä päätös on osoitettu kaikille jäsenvaltioille. Tehty Brysselissä 19 päivänä maaliskuuta 1998. Komission puolesta Franz FISCHLER Komission jäsen (1) EYVL L 224, 18.8.1990, s. 29 (2) EYVL L 62, 15.3.1993, s. 49 (3) EYVL L 47, 21.2.1980, s. 11 (4) EYVL L 87, 2.4.1997, s. 24 (5) EYVL L 224, 18.8.1990, s. 62 (6) EYVL 121, 29.7.1964, s. 1977/64 LIITE Seuraavien rajojen sisäpuolinen alue Alankomaissa: - Alankomaiden ja Saksan raja kohdasta Bijland Kanaal Millingen aan de Rijnin kunnan rajalle ja Vaalsin kylässä olevaan kohtaan Drielandenpunt; - Alankomaiden ja Belgian raja välillä Vaals ja Schelde Rijn Kanaal; - kohdasta Schelde Rijn Kanaal pohjoiseen A 58 -moottoritien yli, kunnes se yhtyy Volkerrak-jokeen; - Volkerrak-jokea pitkin kohtaan Hellegatsplein, jossa joki yhtyy Hollandsch Diep -jokeen, A 16 -moottoritien yli, jossa joki yhtyy Nieuwe Merwede -jokeen, ja siitä Waal-jokeen; - Waal-jokea pitkin A 27 -moottoritien yli Gorinchemissa, A 2 -moottoritietä Zaltbommeliin ja A 325 -moottoritietä Nijmegeniin Alankomaiden ja Saksan rajalle Millingen aan de Rijn -kuntaan.